钦定古今图书集成/明伦汇编/官常典/第795卷 > 李仲略
## 钦定古今图书集成/明伦汇编/官常典/第795卷 > 李仲略

按《金史李晏传》：“晏子仲略，字简之，聪敏力学，登大定
十九年词赋进士第，调代州五台主簿，以母忧去。服
阕，转韩州军事判官，迁泽州晋城令，补尚书省令史，
除翰林修撰，兼太常博士，改授左司都事，为立夏国
王读册官，还，权领左司。一日，奏事退，上顾谓侍臣曰：
‘仲略精神明健，如俊鹘脱帽’。又曰：‘李仲略，健吏也’。未”
几，转员外郎，以亲病求侍，特授泽州刺史，以便禄养。
先是，晏领沁南军节度使，泽于怀为支郡，父子相继，
乡人荣之。以父丧免。起为户部郎中。时上命六品以
上官，十日以次转对，乃进言曰：“凡救其末，不若正其
本。所谓本者，厚风俗，去冗食，养财用而已。厚风俗在乎立制度，禁奢僭；去冗食在乎宠力农，抑游惰，养财
用在乎广储蓄，时敛散，商贾不通难得之货，工匠不
作无用之器，则下知重本，下知重本则末息矣。”又条
陈制度之宜，上嘉纳之。俄授翰林直学士兼前职，因
命充经义读卷官。上问曰：“有司以谓经义不若词赋，
罢之何如？”仲略奏曰：“《经》乃圣人之书，明经所以适用，
非词赋比。乞自今以经义进士为考试官，庶得硕学
之士。”上可其奏。改吏部郎中，迁侍郎，兼翼王傅，俄兼
宛王傅。时知大兴府事纥石烈执中坐赃，上命仲略
鞫之，罪当削解，权要竞言太重，上颇然之。仲略奏曰：
“教化之行，自近者始。京师，四方之则也，郡县守令无
虑数百，此而不惩，何以励后？况执中凶残狠愎，慢上
虐下，岂可宥之？”上曰：“卿言是也。”未几，授山东东西路
按察使，寻以病访医京师。泰和五年卒。上闻之，叹曰：
“此人于国家宣力多矣，何遽至是耶！”赠朝列大夫，谥
曰襄献。仲略性豪迈，有父风，刚介特立，不阿权贵，临
事明敏，无留滞，故所任以干济称云。